b'\n_START_ARTICLE_\nStefan Hell\n_START_SECTION_\nOriginea\n_START_PARAGRAPH_\nStefan Hell provine dintr-o familie de \xc8\x99vabi b\xc4\x83n\xc4\x83\xc8\x9beni. Mama sa a fost \xc3\xaenv\xc4\x83\xc8\x9b\xc4\x83toare, iar tat\xc4\x83l inginer. A copil\xc4\x83rit la S\xc3\xa2ntana, \xc3\xaen jude\xc8\x9bul Arad, unde a urmat \xc8\x99coala elementar\xc4\x83 \xc3\xaentre anii 1969 \xc8\x99i 1977. \xc3\x8en anul 1977 a fost admis la Liceul Nikolaus Lenau din Timi\xc8\x99oara, ale c\xc4\x83rui cursuri le-a urmat p\xc3\xa2n\xc4\x83 \xc3\xaen 1978, c\xc3\xa2nd a emigrat cu familia \xc3\xaen Republica Federal\xc4\x83 Germania._NEWLINE_\xc3\x8en anul 2008 i-a fost retrocedat\xc4\x83 \xc3\xaen natur\xc4\x83 casa p\xc4\x83rinteasc\xc4\x83 din S\xc3\xa2ntana, imobil situat pe strada Muncii.\n_START_SECTION_\nStudiile universitare\n_START_PARAGRAPH_\nDin 1981 a studiat chimia la Universitatea din Heidelberg, unde \xc8\x99i-a luat licen\xc8\x9ba \xc3\xaen 1987. Dup\xc4\x83 aceea \xc8\x99i-a \xc3\xaenceput studiile doctorale sub \xc3\xaendrumarea profesorului Siegfried Hunklinger, ob\xc8\x9bin\xc3\xa2nd gradul de doctor \xc3\xaen 1990. Tema dizerta\xc8\x9biei a fost \xe2\x80\x9eReprezentarea microstructurilor transparente \xc3\xaen microscopul confocal\xe2\x80\x9d (\xc3\xaen german\xc4\x83 Abbildung transparenter Mikrostrukturen im konfokalen Mikroskop). Pentru scurt timp a lucrat ca inventator. \xc3\x8en aceast\xc4\x83 perioad\xc4\x83 l-au preocupat posibilit\xc4\x83\xc8\x9bile de a \xc3\xaembun\xc4\x83t\xc4\x83\xc8\x9bi rezolu\xc8\x9bia microscopiei optice dincolo de limitele atinse p\xc3\xa2n\xc4\x83 la acel moment de \xc8\x99tiin\xc8\x9b\xc4\x83, astfel c\xc4\x83 a pus bazele microscopiei 4Pi, o variant\xc4\x83 \xc3\xaembun\xc4\x83t\xc4\x83\xc8\x9bit\xc4\x83 a microscopiei de fluorescen\xc8\x9b\xc4\x83.\n_START_SECTION_\nCariera \xc8\x99tiin\xc8\x9bific\xc4\x83\n_START_PARAGRAPH_\n\xc3\x8entre 1991 \xc8\x99i 1993 a lucrat la European Molecular Biology Laboratory, \xc3\xaen cadrul laboratorului principal din Heidelberg. Aici a reu\xc8\x99it s\xc4\x83 demonstreze practic principiul microscopiei 4Pi \xc8\x99i s\xc4\x83 \xc3\xaembun\xc4\x83t\xc4\x83\xc8\x9beasc\xc4\x83 considerabil rezolu\xc8\x9bia \xc3\xaen profunzime. Din 1993 a de\xc8\x9binut un post la Universitatea Turku din Finlanda, unde a fost \xc8\x99ef de echip\xc4\x83 \xc3\xaen departamentul de fizic\xc4\x83 medical\xc4\x83. Acolo a dezvoltat principiul microscopului STED, un microscop de fluorescen\xc8\x9b\xc4\x83. \xc3\x8en paralel, \xc3\xaentre 1993 \xc8\x99i 1994, a activat timp de 6 luni ca Visiting Scientist, \xc3\xaen departamentul Engineering Science de la Universitatea Oxford. _NEWLINE_\xc3\x8en 1996 a ob\xc8\x9binut calificarea postdoctoral\xc4\x83 care permite \xc3\xaen Germania ob\xc8\x9binerea pozi\xc8\x9biei de profesor universitar (\xc3\xaen german\xc4\x83 Habilitation). Anul urm\xc4\x83tor s-a angajat la Institutul Max Planck pentru Chimie Biofizic\xc4\x83 din G\xc3\xb6ttingen, unde s-a axat pe cercet\xc4\x83ri \xc3\xaen domeniul microscopiei optice. La 15 octombrie 2002 a ajuns directorul institutului. \xc3\x8en 2003 a ob\xc8\x9binut o pozi\xc8\x9bie de conduc\xc4\x83tor al sec\xc8\x9biei de microscopie optic\xc4\x83 de mare rezolu\xc8\x9bie din cadrul DKFZ, pentru ca \xc3\xaen 2004 s\xc4\x83 fie numit profesor onorar la Universitatea din G\xc3\xb6ttingen._NEWLINE_Hell este membru de onoare al Academiei Rom\xc3\xa2ne din 2012.'